Suchinthana/ta-wikipedia huggingface dataset:
சல்மா சுல்தான்

சல்மா சுல்தான் (Salma Sultan) (பிறப்பு 16 மார்ச் 1944) ஒரு இந்தியத் தொலைக்காட்சி பத்திரிகையாளரும் இயக்குநரும் ஆவார். 1967 முதல் 1997 வரை தூர்தர்ஷனில் செய்தி தொகுப்பாளராகப் பணியாற்றிய பின்னர் தொலைக்காட்சி நிகழ்ச்சிகளை இயக்கத் தொடங்கினார். சல்மா தனது தலைமுடியில் இடது காதுக்குக் கீழே உரோசாவை அணிந்துகொண்டு, தனது புடவையை நவீனமான அதே சமயம் பாரம்பரியமான முறையில் கழுத்தில் சுற்றிக் கொள்ளும் போக்கைத் தொடங்கினார். இது பின்னர் கிட்டத்தட்ட அனைத்து பெண் செய்தி வாசிப்பாளர்களாலும் கையாளப்பட்டது.

ஆரம்ப வாழ்க்கை 
சல்மா, அறிஞரும், விவசாய அமைச்சகத்தின் செயலாளருமான முகமது அஸ்கர் அன்சாரிக்கு இரண்டாவது குழந்தையாகப் பிறந்தார். சல்மாவுக்கு மைமூனா சுல்தான் என்ற மூத்த சகோதரி (போபாலில் இருந்து நான்கு முறை காங்கிரஸ் நாடாளுமன்ற உறுப்பினர்) இருந்தார். சல்மாவும் மைமூனாவும் ஆப்கானித்தானின் துரானி பேரரசின் ஆட்சியாளரான ஷா ஷுஜாவின் கொள்ளுப் பேத்திகள். சல்மா மத்திய பிரதேசத்தின் சுல்தான்பூரில் பள்ளிப்படிப்பை முடித்தார். பின்னர், போபாலில் பட்டப்படிப்பை முடித்தார். தில்லியிலுள்ள இந்திரபிரஸ்தா பெண்கள் கல்லூரியில் ஆங்கிலத்தில் முதுகலைப் பட்டம் பெற்ற பின்னர் தனது 23 ஆவது வயதில் தூர்தர்ஷனில்  அறிவிப்பாளருக்கான தேர்வில் கலந்து கொண்டார்.

தொழில் 
செப்டம்பர் 1959 இல் அதன் செயல்பாடுகளைத் தொடங்கிய தூர்தர்ஷனில் பிரதிமா பூரி மற்றும் கோபால் கவுல் வழக்கமான முகங்களாக இருந்தனர். தூர்தர்ஷன் 1965 இல் 5 நிமிட செய்தித் தொகுப்பைத் தொடங்கியது. சல்மா சுல்தான் இந்திரா காந்தி படுகொலை செய்யப்பட்ட முதல் செய்தியை தூர்தர்ஷனின் மாலை செய்தியில் 31 அக்டோபர் 1984 அன்று அவர் சுடப்பட்ட 10 மணி நேரத்திற்குப் பிறகு வழங்கினார்.

இயக்குனராக 
ஓய்வு பெற்ற பிறகு, சல்மா சுல்தான் தனது தயாரிப்பு நிறுவனமான லென்ஸ்வியூ என்ற நிறுவனம் மூலம் தூர்தர்ஷனுக்காக சமூகத் தலைப்புகளில் தொடர்களை இயக்கத் தொடங்கினார்.  பஞ்சதந்திர சே, சுனோ கஹானி, ஸ்வர் மேரே தும்ஹரே மற்றும் ஜல்தே சவா போன்ற இவரது தொடர்கள் கவனத்தை ஈர்த்தன. பஞ்சந்த்ரா சே 1989 இல் மகாபாரதத்திற்குப் பிறகு ஒளிபரப்பப்பட்டு நல்ல வரவேற்பைப் பெற்றது. பெண்கள் பிரச்சனைகள் குறித்த தொடரான ஜல்தே சவால் ஞாயிற்றுக்கிழமைகளில் காலை 11 மணிக்கு டிடி நியூஸில் 2004 இல் ஒளிபரப்பப்பட்டது

சொந்த வாழ்க்கை 
சல்மா சுல்தான், இஞ்சினியர்ஸ் இந்தியா (EIL) என்ற நிறுவனத்தில் பணிபுரிந்த அமீர் கித்வாய் என்பவரை மணந்தார். இவர்களது மகன் சாத் கித்வாய் வருமான வரித்துறை ஆணையராகவும், மகள் சனா நடன அமைப்பாளராகவும் உள்ளனர்.

சான்றுகள்

வெளி இணைப்புகள் 
 
 
 
 
 
 
 

1944 பிறப்புகள்
வாழும் நபர்கள்
இந்தியப் பெண் ஊடகவியலாளர்கள்
கோதண்டராமசுவாமி கோவில், நந்தம்பாக்கம்

கோதண்டராமசுவாமி கோயில் (Kothandaramaswami Temple) இந்து சமய கோயிலாகும். இது, இந்திய மாநிலமான தமிழ்நாட்டின் தலைநகரமான சென்னையிலுள்ள நந்தம்பாக்கத்தில் அமைந்துள்ளது. இக்கோயில், வைணவ கடவுளான இராமருக்கு அர்ப்பணிக்கப்பட்டுள்ளது. இந்த கோயிலின் அமைவிடம், புகழ்பெற்ற பிருகு முனிவருடன் தொடர்பு படுத்தப்பட்டுள்ளது.

வரலாறு 
இக்கோயில் விஜயநகரப் பேரரசால் கட்டப்பட்டது. மன்னர்கள், ஆரம்பத்தில், இராமர், லட்சுமணன் மற்றும் சீதைக்கு கோவில்களை கட்டினார்கள். பின்னர் ஸ்ரீநிவாசர், ஆழ்வார்கள், அனுமன் மற்றும் பிற தெய்வங்களுக்கு சன்னதிகள் கட்டப்பட்டன.

மேலும் பார்க்கவும் 
 வைணவ சமயம்

குறிப்புகள் 

 

சென்னை மாவட்டத்திலுள்ள இராமர் கோயில்கள்
புக்கிட் மாபோங் மாவட்டம்

புக்கிட் மாபோங் மாவட்டம் (மலாய் மொழி: Daerah Bukit Mabong; ஆங்கிலம்: Bukit Mabong District; சீனம்: 武吉马蓬区) என்பது மலேசியா, சரவாக் மாநிலத்தில்; காப்பிட் பிரிவில் உள்ள ஒரு மாவட்டமாகும். 

சரவாக்கில் புதிதாக உருவாக்கப்பட்ட 9 மாவட்டங்களில் புக்கிட் மாபோங் மாவட்டமும் ஒன்றாகும். இது 3 நவம்பர் 2015 அன்று அதிகாரப்பூர்வமாக ஒரு மாவட்டமாக அறிவிக்கப்பட்டது. சரவாக் முதல்வர் டத்தோ பாத்திங்கி டான் ஸ்ரீ அஜி அடேனான் பின் அஜி சதேம் (Datuk Patinggi Tan Sri (Dr) Haji Adenan Bin Haji Satem) அவர்களால் அதிகாரப்பூர்வமாக அறிவிக்கப்பட்டது.

நிர்வாகம் 

புக்கிட் மாபோங் மாவட்டமானது, புக்கிட் மாபோங் மாவட்ட அலுவலகத்தால் நிர்வகிக்கப் படுகிறது. புக்கிட் மாபோங் மாவட்டத்தின் நிர்வாக எல்லையானது பத்து பான்சு (Batu Bansu) பகுதியில் இருந்து தொடங்குகிறது. 

முன்பு பெலாகா மாவட்டத்தின் நிர்வாகத்தின் கீழ் இருந்த லாங் புசாங் (Long Busang), லாங் உனாய் (Long Unai) மற்றும் சாங் அனாவ் (Sang Anau) ஆகிய 3 கிராமங்கள் புதிய மாவட்டத்துடன் இணைக்கப்பட்டன.

மக்கள்தொகை 

புக்கிட் மாபோங் மாவட்டத்தில் சுமார் 22,145 பேர் வாழ்கின்றனர். லாங் புசாங், கிராமத்தில் சுமார் 1000 பேர் வசிக்கின்றனர். அவர்கள் கென்னியா பழங்குடியினரைச் (Kenyah Tribe) சேர்ந்தவர்கள். லாங் புசாங்கில் வசிப்பவர்களில் 70 விழுக்காட்டுப் பேர் கிறிஸ்தவர்கள், மீதமுள்ளவர்கள் முசுலிம்கள்.

புவியியல் 

பாலே (Baleh) வடக்குப் பகுதியில் உள்ள துனோ (Tunoh) பகுதியில் புக்கிட் மாபோங் அமைந்துள்ளது. இங்குதான் ஓசு மலை (Hose Mountains) உள்ளது. இம்மாவட்டத்தின் மிக உயரமான இடமான புக்கிட் பத்து (Bukit Batu) 2,028 மீட்டர் உயரத்தில் உள்ளது.  

இந்த மாவட்டத்தில் உள்ள கெலாங்காங் மலை (Gunung Gelanggang), புக்கிட் பத்து தீபான் மலை (Bukit Batu Tiban); மலேசியா - இந்தோனேசியா எல்லையில் அமைந்துள்ளன. புக்கிட் மாபோங் மாவட்டத்திற்கு காப்பிட் மாவட்டம், பெலாகா  மாவட்டம், சோங் மாவட்டம் ஆகிய மாவட்டங்களும்; இந்தோனேசியாவின் கிழக்கு கலிமந்தான் (East Kalimantan), மேற்கு கலிமந்தான் (West Kalimantan) மாநிலங்களும்; எல்லைகளாக உள்ளன.

சான்றுகள்

இவற்றையும் பார்க்க 
 சரவாக் இராச்சியம்
 வெள்ளை இராஜா
 சார்லசு வைனர் புரூக்

புற இணைப்புகள்
 Portal Rasmi Pentadbiran Bahagian Kapit 
 Perutusan Pegawai Daerah Bukit Mabong

சரவாக்
சரவாக் மாவட்டங்கள்
அயலி

அயலி (Ayali) என்பது 2023 ஆம் ஆண்டு இந்தியத் தமிழ் மொழியில் வெளியாகியுள்ள குடும்ப இணையத் தொலைக்காட்சித் தொடராகும். இத்தொடரை ஜீ5 தொலைக்காட்சி அலைவரிசைக்காக முத்துக்குமார் எழுதி இயக்கியுள்ளார். இந்தத் தொடரின் முக்கிய கதாபாத்திரங்களில் அபி நட்சத்திரா, அனுமோல்,  மதன், லிங்கா மற்றும் சிங்கம்புலி ஆகியோர் நடித்துள்ளனர். எட்டு அத்தியாயத் தொடர்கள் ஜீ5 இல் 26 ஜனவரி 2023 அன்று திரையிடப்பட்டது.

கதைச்சுருக்கம் 
வீரப்பண்ணை கிராமத்து பெண்களை ஒடுக்கும் 500 ஆண்டுகால கொடூரமான பழக்கவழக்கங்கள் மற்றும் மரபுகளை மீறி ஒரு இளம்பெண் (தமிழ்செல்வி) மருத்துவராக வேண்டும் என்ற கனவை நோக்கிய வாழ்க்கையைச் சுற்றியே கதை சுழல்கிறது.

நடிகர்கள் 

 தமிழ்செல்வியாக அபி நட்சத்திரம்
 அனுமோல்
 மதன்
 லிங்கம்
 சிங்கம்புலி
 டிஎஸ்ஆர் -தர்மராஜ்
 லவ்லின் சந்திரசேகர்
 காயத்ரி தாரா
 பிரகதீஸ்வரன்
 ஜென்சன்
 ராஜாமணி மெலோடி
 கௌதம்
 ரேஷ்மி
 முத்துப்பாண்டி

கெளரவத் தோற்றம் 

 லக்ஷ்மி பிரியா
 ஸ்ம்ருதி வெங்கட்
 பகவதி பெருமாள்

திரைத்தொடரின் வளர்ச்சி

தயாரிப்பு 
ரேவா இசையமைக்க, வீணை மைந்தன், சச்சின் மற்றும் முத்துக்குமார் திரைக்கதை மற்றும் வசனம் எழுதிய இந்தத் தொடரை எஸ்ட்ரெல்லா ஸ்டோரிஸின் தயாரிப்பு நிறுவனத்தின் கீழ் குஷ்மாவதி தயாரித்துள்ளார்.

இந்த தொடரின் மூலம் முத்துக்குமார்  வலைத் தொடரில் அறிமுகமாகியுள்ளார்.

நடிப்பு 
தமிழ்ச்செல்வியாக அபி நட்சத்திரா நடித்துள்ளார். மலையாளத் திரைப்பட நடிகை அனுமோல்     தமிழ்ச்செல்வியின் தாயாக நடித்துள்ளார். மதன், லிங்கா, சிங்கம்புலி ஆகியோரும் துணைக் கதாபாத்திரங்களில் நடித்துள்ளனர். பகவதி பெருமாள், லட்சுமி பிரியா, ஸ்ம்ருதி வெங்கட் ஆகியோரும் சிறப்புத் தோற்ற நட்சத்திரங்களாக நடித்துள்ளனர்.

வெளியீடு 
26 ஜனவரி 2023 புதன்கிழமை அன்று வெளியிடப்படுவதாக அறிவிக்கப்பட்டது.   இந்தத் தொடர் தமிழ் மற்றும் தெலுங்கு மொழிகளில் ஜீ5 தொலைக்காட்சி இணைய அலைவரிசையில் வெளியிடப்படும்.

மேற்கோள்கள் 

தமிழ் பரபரப்பூட்டும் தொலைக்காட்சி நாடகங்கள்
தமிழ் வலைத் தொடர்கள்
2023 இல் தொடங்கிய தமிழ்த் தொலைக்காட்சி நிகழ்ச்சிகள்
விவேகானந்தா மகளிர் கல்லூரி, கொல்கத்தா

விவேகானந்தா மகளிர் கல்லூரி (Vivekananda College for Women) என்பது 1961-ல் இந்தியாவின் மேற்கு வங்காளத்தின் கல்கத்தாவில் உள்ள பாரிசாவில் நிறுவப்பட்ட மகளிர் கல்லூரி ஆகும். இக்கல்லூரியில் இளநிலை மற்றும் முதுநிலை பாடங்கள் போதிக்கப்படுகின்றன. விவேகானந்த மகளிர் கல்லூரி கொல்கத்தா பல்கலைக்கழகத்துடன் இணைக்கப்பட்டுள்ளது.

துறைகள்

அறிவியல் 

 வேதியியல்
 இயற்பியல்
 கணிதம்
 தாவரவியல்
 விலங்கியல்
 மானுடவியல்
 புள்ளியியல்
 உளவியல்
 திரைப்பட தயாரிப்பு
 ஆடை வடிவமைப்பு

கலை 

 பெங்காலி
 ஆங்கிலம்
 சமசுகிருதம்
 வரலாறு
 நிலவியல்
 அரசியல் அறிவியல்
 தத்துவம்
 பொருளாதாரம்
 கல்வி
 சமூகவியல்
 இசை

அங்கீகாரம் 
விவேகானந்த மகளிர் கல்லூரி, புது தில்லி பல்கலைக்கழக மானியக் குழுவால் அங்கீகரிக்கப்பட்டுள்ளது. 2006ஆம் ஆண்டில், பெங்களூரில் உள்ள தேசிய மதிப்பீடு மற்றும் தரச்சான்று அவையினால் B++ தரம் வழங்கப்பட்டது.

மேலும் பார்க்கவும் 

 கொல்கத்தா மகளிர் கல்லூரி
 இந்தியாவில் கல்வி

மேற்கோள்கள்

வெளி இணைப்புகள் 

 விவேகானந்தா மகளிர் கல்லூரி 

மேற்கு வங்காளத்திலுள்ள மகளிர் கல்லூரிகள்
கொல்கத்தாவில் உள்ள கல்வி நிறுவனங்கள்
கத்திபாசு ஆறு

கத்திபாசு ஆறு (மலாய்: Sungai Katibas; ஆங்கிலம்: Katibas River); போர்னியோ, கிழக்கு மலேசியா, சரவாக், சோங் மாவட்டத்தில் உள்ள முக்கியமான ஆறு ஆகும். ராஜாங் ஆற்றின் மிக முக்கியமான துணை ஆறுகளில் ஒன்றாகவும் விளங்குகிறது.

தென்மேற்கு சரவாக்கில் வசிப்பவர்களுக்கு நீர் மற்றும் போக்குவரத்துக்கான முக்கிய ஆதாரமாக உள்ளது. மேல் கப்புவாஸ் மலைத்தொடரில் (Upper Kapuas Range) உற்பத்தியாகி ராஜாங் ஆற்றில் கலக்கிறது.

பொது

புரூக் வம்சாவழி ஆட்சிக்கு முந்தைய நூற்றுக் கணக்கான ஆண்டுகளில், சரவாக் மக்களின் பல்வேறு வாழ்க்கைச் செயல்பாடுகளுக்கு, கத்திபாசு ஆறு தாயகமாக விளங்கி உள்ளது. 

சோங் மாவட்டம், ராஜாங் ஆற்றின் துணை ஆறான கத்திபாசு ஆற்றின்]] கரையில் அமைந்துள்ளது. சோங் மாவட்டத்தின் தலைநகரமான சோங் நகரம்; கத்திபாசு ஆற்று வழியாக ராஜாங் ஆறு வரை செல்லும் ஆற்றுப் போக்குவரத்துக்கு ஒரு முக்கியமான ஆறாகத் திகழ்கின்றது.

காயான் மக்கள் குடியேற்றம்

காயான் மக்கள் (Kayan People), இந்தக் கத்திபாசு ஆற்றின் வழியாகத்தான் சோங் மாவட்டத்தில் குடியேறினார்கள். காயான் மக்களே, சோங் பகுதியில் குடியேறிய முதல் இனக் குழுவாகும். 

அந்த நேரத்தில், காயான்கள் நாடோடி இன மக்கள். அதே நேரத்தில், இன்றைய இந்தோனேசியா கலிமந்தான் பகுதியில் இருந்து இபான் மக்கள் (Iban People) இடம்பெயர்ந்து, விவசாயம் செய்வதற்காக கத்திபாசு ஆற்றின் (Katibas River) கரைகளில் குடியேறினர்.

இபான் மக்கள்

இந்தக் கட்டத்தில், காயான் மக்களுக்கும்; இபான் மக்களுக்கும் இடையில் மோதல்கள் ஏற்பட்டு ஒரு போராக வளர்ந்தது. அதில் இபான் மக்கள் வெற்றி பெற்றனர். தோல்வியை ஏற்றுக் கொண்ட காயான் மக்கள் பெலாகா மாவட்டத்திற்குள் (Belaga District) இடம் பெயர்ந்தனர்.

இபான் மக்கள் கத்திபாசு ஆற்றங் கரைகளிலேயே நிரந்தரமாகத் தங்கி விட்டனர். கத்திபாசு ஆற்றங் கரைகளில் அதிகமான இபான், காயான் இன மக்களைக் காணலாம்.

கத்திபாசு கோட்டை

1870-இல், புரூக் அரசாங்கம் நங்கா சாங் (Nanga Song) நகரில் ஒரு கோட்டையைக் கட்டியது. இந்தக் கத்திபாசு கோட்டை சோங் மாவட்டத்தின் முதல் நிர்வாக மையமாகவும் செயல்பட்டது. மற்றும் கத்திபாசு ஆற்றில் இபான் மக்களின் எழுச்சிகளைத் தடுக்கும் நோக்கத்துடன் அந்தக் கோட்டை கட்டப்பட்டது.

மேற்கோள்கள்

இவற்றையும் பார்க்க 
 மலேசிய ஆறுகளின் பட்டியல்
 சரவாக் இராச்சியம்
 வெள்ளை இராஜா
 ஜேம்சு புரூக்

வெளி இணைப்புகள்

சரவாக் ஆறுகள்
மலேசிய ஆறுகள்
பாலுய் ஆறு

பாலுய் ஆறு (மலாய்: Sungai Balui; ஆங்கிலம்: Balui River); மலேசியா, சரவாக், காப்பிட் பிரிவு பெலாகா மாவட்டத்தில் உள்ள ஓர் ஆறு ஆகும். ராஜாங் ஆற்றின் துணை ஆறுகளில் ஒன்றாகவும் விளங்குகிறது.

மலேசியாவின் மிகப் பெரிய பக்குன் நீர் மின் அணைத் திட்டம் (Bakun Hydro Electric Dam Project) பாலுய் ஆற்றில் அமைந்து உள்ளது.

பாக்குன் அணை

பெலாகாவிற்கு வடக்கே பக்குன் அணை (Bakun Dam) உள்ளது. ஆசியாவிலேயே இரண்டாவது பெரிய அணை. இந்த அணை பெலாகாவிற்கு சுற்றியுள்ள பகுதிகளுக்கும்; தீபகற்ப மலேசியாவிற்கும் மின்சாரம் வழங்கும் நோக்கத்தைக் கொண்டது.

பொருளாதாரக் காரணமாக இதன் கட்டுமானம் பல முறை தாமதமானது. ஏற்கனவே பல பில்லியன் ரிங்கிட் செலவழிக்கப் பட்டது. அதனால் இந்தத் திட்டத்தைத் தொடர மத்திய அரசு முடிவு செய்தது. இந்தத் திட்டத்தின் மொத்தச் செலவுத் தொகை ரிங்கிட் 10 பில்லியன்.

670 கி.மீ. கடலடிக் கம்பிவடம்

ஜனவரி 2007-இல், பாக்குன் அணையில் உற்பத்தி செய்யப்படும் மின்சாரத்தை கடலடிக் கம்பிவடம் வழியாகத் தீபகற்ப மலேசியாவிற்கு மாற்றுவதற்கான திட்டத்தை மீண்டும் மலேசிய மத்திய அரசாங்கம் அறிவித்தது. கடலடிக் கம்பிவடம் 670 கி.மீ. தூரம் வரை நீண்டு, தீபகற்ப மலேசியாவின் ஜொகூர்; யோங் பெங் கடற்கரையை அடையும்.

2011-ஆம் ஆண்டில் கட்டி முடிக்கப்பட்ட இந்த அணை, சரவாக்கின் இயற்கைச் சூழலை நிரந்தரமாக மாற்றி அமைத்து இருப்பதாகவும் குற்றம் சாட்டப்படுகிறது.

மேற்கோள்கள்

இவற்றையும் பார்க்க 
 மலேசிய ஆறுகளின் பட்டியல்
 சரவாக் இராச்சியம்

வெளி இணைப்புகள்

சரவாக் ஆறுகள்
மலேசிய ஆறுகள்
2023 பெசாவர் பள்ளிவாசல் குண்டுவெடிப்பு

2023 பெசாவர் பள்ளிவாசல் குண்டுவெடிப்பு (2023 Peshawar mosque bombing) பாக்கித்தான் நாட்டின் கைபர் பக்துன்வாவின் பெசாவரில் உள்ள காவலர் குடியிருப்புப் பகுதியில் அமைந்துள்ள பள்ளிவாசலில் 2023 ஆம் ஆண்டு 30 ஆம் தேதியன்று தற்கொலைக் குண்டுத் தாக்குதல் நடத்தப்பட்டது.  நண்பகல் சூகர் நேர தொழுகையின் போது தாக்குதல் நடத்தியவர் வெடிகுண்டை வெடிக்கச் செய்தார். குறைந்தது 95 பேர் கொல்லப்பட்டனர் மற்றும் 223 பேர் காயமடைந்தனர். மேலும் ஏழு பேர் ஆபத்தான நிலையில் உள்ளனர்.

பின்னணி
2004 ஆம் ஆண்டில், வடமேற்கு பாக்கித்தானில் இசுலாமிய கிளர்ச்சியாளர்களுக்கும் பாக்கித்தான் அரசாங்கத்திற்கும் இடையிலான போராக இசுலாமிய தாக்குதல்கள் தீவிரமடைந்தன. போர் 2017 ஆம் ஆண்டில் குறைந்த அளவிலான மோதலாக தீவிரம் குறைந்தது. வடமேற்கு பாக்கித்தானில் உள்ள கைபர் பக்துன்வாவின் தலைநகரமும்  மிகப்பெரிய நகரமுமான பெசாவரில் பல கிளர்ச்சி தாக்குதல்கள் நடத்தப்பட்டுள்ளன. 2013, 2015, மற்றும் 2022 ஆம் ஆண்டுகளில் பள்ளிவாசல்களில் நடந்த தாக்குதல்களும் இதில் அடங்கும்.

தாக்குதல்
தாக்குதலுக்கு உள்ளான பள்ளிவாசல் உயர் பாதுகாப்பு வளாகத்திற்குள் அமைந்துள்ளது. இங்கு  மாகாண காவல்துறை மற்றும் பயங்கரவாத எதிர்ப்பு துறையின் தலைமையகம் போன்றவையும் உள்ளன.  தற்கொலை குண்டு வீசியவர் உள்ளூர் காவல்துறையினரை ஏமாற்றி பல தடுப்புகளையும்   கடந்துள்ளார். தாக்குதல் நடந்த அந்த நேரத்தில் 300 முதல் 400 காவல் துறை அதிகாரிகள் பள்ளிவாசலில் தங்களின் சூகர் தொழுகையை நிறைவேற்றிக் கொண்டிருந்தனர்.

பிரார்த்தனையில் ஈடுபட்டிருந்தவர்களின் முதல் வரிசையில் நின்று கொண்டிருந்த குண்டுதாரி தற்கொலை அங்கியைத் தூண்டினார்.  இதனால் பள்ளிவாசலின் கூரை இடிந்து விழுந்தது. 100 பேருக்கும் மேற்பட்டோர் கொல்லப்பட்டனர். அதைவிட இருமடங்கு அதிகமானோர் காயமடைந்தனர். பலியானவர்களில் 90% காவல்துறை அதிகாரிகள் என்பது குறிப்பிடத்தக்கதாகும்.

குற்றவாளி
தற்கொலை குண்டுதாரியின் அடையாளம் தெரியவில்லை. 

பாக்கித்தானின் தெகரிக்கு-இ-தாலிபான் அமைப்பைச் சேர்ந்த இரண்டு கீழ்மட்ட அதிகாரிகள் அந்த அமைப்பின் சார்பாக இந்த தாக்குதலுக்கு பொறுப்பேற்றுள்ளனர். உமர் காலித் கொராசானியின் படுகொலைக்கு பழிவாங்கும் நடவடிக்கையே இத்தாக்குதலுக்கான காரணம் என்றும் அவர்கள் கூறியுள்ளனர். ஆனால் அதைத் தொடர்ந்து குழு, அதன் செய்தித் தொடர்பாளர் மூலம் இதை மறுத்தது.

இதையும் காண்க
2014 பெசாவர் பள்ளிக்கூடத் தாக்குதல்

மேற்கோள்கள் 

2023 நிகழ்வுகள்
பாக்கிசுத்தானில் தீவிரவாதத் தாக்குதல்கள்
பாகிஸ்தானில் தீவிரவாதம்
இந்திய வேதியியல் சங்கம்

இந்திய வேதியியல் சங்கம் (Indian Chemical Society) என்பது இந்தியாவில் வேதியியல் துறையின் மேம்பாட்டிற்காக அர்ப்பணிக்கப்பட்ட ஒரு அறிவியல் சங்கமாகும். இது 1924-ல் பிரபுல்லா சந்திர ராய் என்பவரால் நிறுவப்பட்டது. சங்கத்தின் முதல் தலைவராக பிரபுல்லா சந்திர ராய் இருந்தார். இதே ஆண்டில் சங்கம் தனது "இந்திய வேதியியல் சமூகத்தின் காலாண்டு ஆய்விதழ்" (1924-1927) ஒன்றை வெளியிடத் தொடங்கியது. இது தற்போது இந்திய வேதியியல் சங்கத்தின் ஆய்விதழ் என்று அழைக்கப்படுகிறது.

சகாக்கள் 
 அனிமேஷ் சக்ரவர்த்தி

இந்திய வேதியியல் சங்க - வடக்குக் கிளை 
இந்த சங்கத்தின் அறிவியல் நோக்கத்தை நோக்கி மேலும் சிறப்பாக மேற்கொள்ள, 2020, மார்ச் மூன்றாம் நாளன்று இந்திய வேதியியல் சங்கத்தின் வடக்குப் பகுதி கிளையினை அறிமுகப்படுத்தியுள்ளது. பேராசிரியர்  ஜதீந்தர் கே ரத்தன்  வடக்கு கிளையின் தலைவராகவும் முனைவர் சிவேந்து ரஞ்சன் துணைத் தலைவராகவும் உள்ளார். பேராசிரியர்   விக்ரம் ஜீத் சிங்  கிளையின் செயலாளராகவும், நந்திதா தாஸ்குப்தா   இணைச் செயலாளராகவும் உள்ளனர்.

மேற்கோள்கள் 

இந்திய அறிவியல்
இந்தியாவில் உள்ள அறிவியல் நிறுவனங்கள்
காசாமலை

காசாமலை (Khajamalai) அல்லது காஜாமலை என்பது இந்தியாவின் தமிழ்நாடு, திருச்சிராப்பள்ளி நகரில் உள்ள ஒரு புறநகர்ப் பகுதியாகும். காசாமலை இதன் மையப் பகுதியில் அமைந்துள்ள பாறை அல்லது மலைக் குன்றிலிருந்து இதன் பெயரைப் பெற்றது. முசுலீம் சூபி குவாஜா சையத் அகமது ஷா ஆலியா இங்கு அடக்கம் செய்யப்பட்டார். இந்த மலைப்பகுதி ஆங்கிலேயர் ஆட்சியின் போது பகிர் தோப்பு என்று அழைக்கப்பட்டது.

பாரதிதாசன் பல்கலைக்கழகத்தின் தொலைதூரக் கல்வி மையம் இந்தப் பகுதியில் அமைந்துள்ளது. அண்ணா விளையாட்டு அரங்கம், பெரியார் அரசு கலை அறிவியல் கல்லூரி மற்றும் சட்டக்கல்லூரியும் இப்பகுதியில் அமைந்துள்ளன.

மேலும் பார்க்கவும் 
 திருச்சிராப்பள்ளி கோட்டை

மேற்கோள்கள் 

திருச்சிராப்பள்ளியின் சுற்றுப்புறங்களும் புறநகரங்களும்
கல்லுக்குழி

கல்லுக்குழி (Kallukuzhi) என்பது இந்தியாவின் தமிழ்நாட்டில் உள்ள திருச்சிராப்பள்ளி நகரின் பகுதி ஆகும். இது நகரின் மையப்பகுதியில் அமைந்துள்ளது. இப்பகுதியில் பழமைவாய்ந்த அனுமான் கோயில் ஒன்று அமைந்துள்ளது.

மேற்கோள்கள் 

திருச்சிராப்பள்ளியின் சுற்றுப்புறங்களும் புறநகரங்களும்
தபசு குமார் மாஜி

தபசு குமார் மாஜி (Tapas Kumar Maji) என்பவர் இந்தியாவின் கருநாடக மாநிலத்தில், பெங்களூரில் உள்ள ஜவஹர்லால் நேரு மேம்பட்ட அறிவியல் ஆராய்ச்சி மையத்தில் உள்ள பொருட்களின் வேதியியல் மற்றும் இயற்பியல் பிரிவில் பேராசிரியராக உள்ளார். மாஜி 1997-ல் புர்த்வான் பல்கலைக்கழகத்தில் கனிம வேதியியலில் முதுநிலை அறிவியல் பட்டமும், 2002-ல் இந்திய அறிவியல் வளர்ச்சிக் கழகத்தில் முனைவர் பட்டமும் பெற்றார். இவர் சப்பானின் கியோட்டோ பல்கலைக்கழகத்தில் (2003-05) முனைவர் பட்ட மேலாய்வினை முடித்தார்.

கௌரவங்களும் விருதுகளும் 
மாஜிக்கு வழங்கப்பட்ட மரியாதைகள் மற்றும் விருதுகள்:

 2019ஆம் ஆண்டு வேதியியல் அறிவியலுக்கான சாந்தி ஸ்வரூப் பட்நாகர் பரிசு
 அரச வேதியியல் சமூக சகா (2019)
 இந்திய அறிவியல் கழகத்தின் உறுப்பினர் (2018) 
 அலெக்சாண்டர் வோன் கூம்போல்ட் அறக்கட்டளையின் மூத்த ஆராய்ச்சியாளருக்கான அலெக்சாண்டர் வோன் கூம்போல்ட் சகா, பான், ஜெர்மனி (2015).
 பொருளறிவியல் ஆய்வு சமூகம், இந்தியாவின் அறிவியலில் பங்களிப்புக்கான பதக்கம் (2014)
 தேசிய அறிவியல் கழகம், இந்தியா - வேதியியலில் இசுகோபசு இளம் விஞ்ஞானி விருது (2012)
 மூன்றாம் உலக அறிவியல் அகாதமியின் (TWAS) இளையோருக்கான விருது (2012–2017)
 வேதியியல் தொடர்பு (கெமிக்கல் கம்யூனிகேஷன்ஸ்) ஆய்விதழ் (2011) வேதியியல் அறிவியலில் இளம் ஆய்வாளர்கள் கெளரவம்

மேற்கோள்கள்

வெளி இணைப்புகள் 
 
 ORCID
 Chemistry Tree
 publons

வாழும் நபர்கள்
இந்திய வேதியியலாளர்கள்
சாந்தி ஸ்வரூப் பட்நாகர் விருது பெற்றவர்கள்
செரியான் மாவட்டம்

செரியான் மாவட்டம் (மலாய் மொழி: Daerah Serian; ஆங்கிலம்: Serian District) என்பது மலேசியா, சரவாக் மாநிலத்தில் செரியான் பிரிவில்; உள்ள ஒரு மாவட்டம். செரியான் நகரம் இந்த மாவட்டத்தின் நிர்வாக மையமாக விளங்குகிறது.

செரியான் மாவட்டம், கூச்சிங் நகரில் இருந்து ஏறக்குறைய 64 கி.மீ. தொலைவில் உள்ளது. மக்கள் தொகையில் பிடாயூ மக்கள், இபான் மக்கள், மலாய்க்காரர்கள், ஆகிய மூன்று குழுவினரும் (90.1%) முன்னனி வகிக்கின்றனர். சீனர்கள் (9.3%); இந்தியர் (0.2%); மற்றும் இதர இனத்தவர் (0.3%); முக்கிய இனக்குழுக்கள் ஆகும்.

மாவட்டத்தின் வரலாறு

செரியான் மாவட்டம் பிப்ரவரி 1955-இல் நிறுவப்பட்டது. இந்த மாவட்டம் இதற்கு முன்னர் சாடோங் மாவட்டத்தின் (Sadong District) ஒரு பகுதியாக இருந்தது. அதற்கு அப்போது ’மேல் சாடோங்’ (Upper Sadong) என்று பெயர். அதன்முதல் மாவட்ட அதிகாரி எச்.ஆர். ஆர்போ (H. R. Harbow).

செரியான் மாவட்டம் (Serian District) 1 ஆகஸ்டு 2015 முதல் செரியான் பிரிவில் (Serian Division) உள்ள மாவட்டங்களில் ஒன்றாக மாறியது. அதற்கு முன்பு, 1 சனவரி 1987-இல் சமரகான் பிரிவு (Samarahan Division) ஒரு பிரிவாக அறிவிக்கப் பட்டதும், செரியான் மாவட்டம் அந்தப் பிரிவின் மாவட்டங்களில் ஒன்றாக இணைக்கப்பட்டது.

பொது

செரியான் மாவட்டம் அதன் டுரியான் பழங்களுக்கு பெயர் பெற்றது. செரியான் பகுதியில் கிடைக்கும் டுரியான் பழங்கள், சரவாக் மாநிலத்தில் சிறந்தவை என்று அறியப் படுகிறது.

"பழங்களின் ராஜா" (King of Fruits) என்று அழைக்கப்படும் டுரியான் பழங்களின் நினைவாக, செரியான் நகரச் சந்தை சதுக்கத்தின் நடுவில் ஒரு பெரிய நினைவுச் சின்னத்தைச் செரியான் மாவட்ட மன்றம் அமைத்து உள்ளது.

செரியான் நகரம்

1990-ஆம் ஆண்டுகளில், செரியான் நகரத்தின் சில இடங்களில் புலிகளின் சிலைகள்; மற்றும் எருமைகளின் சிலைகள் போன்ற விலங்குகளின் சின்னங்கள் இருந்தன. செரியான் மாவட்டத்தின் காடுகளில் புலிகளும் எருமைகளும் குறைந்து போனதால், அவை அவற்றின் சிறப்புத் தன்மைகளை இழந்து விட்டன. அதற்கு மாறாக டுரியான் சின்னங்கள் வைக்கப் படுகின்றன்.

செரியான் நகரம் வளமான நிலப் பகுதியைக் கொண்டது. அதன் சாலை மற்றும் நீர் போக்குவரத்துகள் நன்கு இணைக்கப்பட்டு உள்ளன. காடுகளில் கிடைக்கும் அனைத்து வகையான காட்டுப் பொருட்களும் செரியான் நகரத்தில் கிடைக்கின்றன.

அண்மைய காலமாக, பெரும்பாலான விளைபொருட்கள் இந்தோனேசியா, கலிமந்தான் காடுகளில் இருந்து கொண்டு வரப் படுகின்றன. கலிமந்தான் காட்டுப் பொருட்களின் விலை குறைவாக உள்ளதாக அறியப்படுகிறது.

மேற்கோள்கள்

மேலும் காண்க 
 செரியான் பிரிவு

சரவாக்
சரவாக் மாவட்டங்கள்
சிபுரான் மாவட்டம்

சிபுரான் மாவட்டம் (மலாய் மொழி: Daerah Siburan; ஆங்கிலம்: Siburan District) என்பது மலேசியா, சரவாக், செரியான் பிரிவில் உள்ள ஒரு மாவட்டம். இந்த மாவட்டத்தின் நிர்வாக மையமாக  சிபுரான் நகரம் (Siburan) விளங்குகிறது.

1980-ஆம் ஆண்டுகளில், சிபுரான் மாவட்டம், கூச்சிங் பிரிவில் ஒரு துணை மாவட்டமாக இருந்தது. 2021-ஆம் ஆண்டில் செரியான் பிரிவில் முழு மாவட்டமாக மாற்றம் கண்டது. இந்த மாவட்டத்தில் வசிக்கும் பெரும்பான்மையான மக்கள் பிடாயூ (Bidayuh) இனத்தவர்கள் ஆகும்.

பொது
சிபுரான் மாவட்டம் ஏறக்குறைய 359.7 சதுர கி.மீ. பரப்பளவைக் கொண்டுள்ளது. மாவட்டத்தின் நிர்வாக நகரம் சிபுரான் ஆகும். 2015-ஆம் ஆண்டு புள்ளி விவரங்களின்படி, சிபுரான் மாவட்டத்தில் வசிக்கும் மக்களின் எண்ணிக்கை 72,148 பேர்.

சிபுரான் மாவட்டத்தின் தலைநகரமான சிபுரான் நகரம், சரவாக் மாநிலத்தின் தலைநகரமான கூச்சிங் மாநகரத்திற்கு தெற்கே, ஏறக்குறைய 30 கி.மீ. (19 மைல்) தொலைவில் அமைந்துள்ளது.

மேற்கோள்கள்

மேலும் காண்க 
 செரியான் பிரிவு
 கூச்சிங் பிரிவு

சரவாக்
சரவாக் மாவட்டங்கள்
எஸ். ஜி. சூர்யா

எஸ். ஜி. சூர்யா, தமிழ்நாடு மாநில பாரதிய ஜனதா கட்சியின் மாநிலச் செயலாளர் ஆவார். கோயம்புத்தூரில் பிறந்த சூர்யா வாசவி வித்தியாலயாவில்பள்ளிப் படிப்பு முடித்து பின் புகழ்பெற்ற பூ. சா. கோ கலை அறிவியல் கல்லூரியில் இளங்கலை பட்டப் படிப்பை முடித்தார். பின்னர் புனே நகரத்தின் சட்டக் கல்லூரியில் சட்டப் படிப்பை முடித்தார். இவரின் தாத்தா மறைந்த திருக்கோவிலூர் சுந்தரம் முதலியார் ஆவார்.

2012ம் ஆண்டில் குஜராத் மாநில தேர்தல் களத்தில் இன்றைய பிரதமர் நரேந்திர மோதிக்கு ஆதரவாக தகவல் தொழில் நுட்ப யுக்தி குழுவில் இடம் பெற்றிருந்தார். தொடர்ந்து 2014 நாடாளுமன்றத் தேர்தலில் நரேந்திர மோதியின் சிறப்பு தகவல் தொழில்நுட்ப குழுவிலும் பங்கு பெற்றார். பின்னர் 2016ம் ஆண்டில் தமிழ்நாடு பாரதிய ஜனதா கட்சியின்  தகவல் தொழில்நுட்ப குழுவின் பிரிவுக்கு தலைமை தாங்கினார். 2022ம் ஆண்டு முதல் தமிழக பாரதிய ஜனதா கட்சியின் மாநிலச் செயலாளராக உள்ளார்.

இவர் 10 நாள் இளைஞர் பரிமாற்ற நிகழ்ச்சிக்காக, இந்தியாவில் வளர்ந்து வரும் இளம் அரசியல் தலைவர்களில் ஒருவராக 2018ல் இஸ்ரேல் சென்றார். பின்னர் தென் கொரியாவிற்கு 12 நாட்கள் இந்திய இளைஞர் தலைவர்கள் குழுவில் சென்றார். அவர் ஒரு திறமையான கட்டுரையாளர் மற்றும் எழுத்தாளர் ஆவார். இவர் 7 நூல்கள் எழுதியுள்ளார்.  பன்னாட்டு இளம் தலைவர்கள் திட்டத்தின் கீழ் எஸ். ஜி. சூர்யா, சனவரி 2023ல் அமெரிக்க நாட்டின் விருந்தினராக அழைக்கப்பட்டார்.

வெளி இணைப்புகள்
 ஆர்.எஸ்.எஸ் வளர்ப்பு… யார் இந்த எஸ். ஜி. சூர்யா

மேற்கோள்கள்

1990 பிறப்புகள்
வாழும் நபர்கள்
கோயம்புத்தூர் மாவட்ட நபர்கள்
பாரதிய ஜனதா கட்சி அரசியல்வாதிகள்
தமிழக எழுத்தாளர்கள்
டாணாக்காரன்

டாணாக்காரன் (Taanakkaran) என்பது 2022 ஆம் ஆண்டு வெளியான இந்திய தமிழ்  வரலாற்று நாடகத் திரைப்படமாகும். இப்படத்தை அறிமுக இயக்குநர் தமிழ் எழுதி இயக்கியுள்ளார். படத்தை பொட்டன்ஷியல் ஸ்டுடியோஸ் தயாரித்தது.  இப்படத்தில் விக்ரம் பிரபு முக்கிய வேடத்திலும், அஞ்சலி நாயர், மதுசூதன் ராவ், லால், லிவிங்ஸ்டன், எம். எசு. பாசுகர் ஆகியோர் துணை வேடங்களில் நடித்துள்ளனர்.  1997-ஆம் ஆண்டு காவலர் பயிற்சி நிலையத்தில் நடந்த  உண்மை நிகழ்வுகளை  அடிப்படையாக்க் கொண்டு இப்படம் எடுக்கப்பட்டது. 2022 ஏப்பரல்  8  அன்று டிஸ்னி+ ஹாட்ஸ்டாரில் நேரடியாக வெளியிடப்பட்டது.  படம் விமர்சகர்கள் மற்றும் பார்வையாளர்களிடமிருந்து நேர்மறையான விமர்சனங்களைப் பெற்றது.

கதைச்சுருக்கம் 
கால் பயிற்சிக் கல்லூரிக்கு தேர்வாகிவரும் அறிவு என்னும் அறிவழகன் (விக்ரம் பிரபு), அங்கு மலிந்துள்ள அடக்குமுறைகளையும், அதிகார அத்துமீறளையும் எதிர்த்து கேள்வி கேட்கிறான். அதனால் அவன் பயிற்சிக் கல்லூரியில் எதிர்கொள்ளும் சிக்கல்களையும், அவற்றை அவன் எப்படி எதிர் கொள்கிறான். என்பதே கதை

நடிகர்கள் 
 
 அறிவு என்கிற அறிவழகனாக விக்ரம் பிரபு 
 ஈஸ்வரியாக அஞ்சலி நாயர் 
 முத்துப்பாண்டியாக மதுசூதன் ராவ் 
 ஈசுவரமூர்த்தியாக லால் 
 அறிவின் தந்தை இராசேந்திரனாக லிவிங்ஸ்டன் 
 செல்லக்கண்ணுவாக எம். எசு. பாசுகர் 
 ஆய்வாளர் மதியாக போஸ் வெங்கட் 
 காதர் பாசாவாக பாவெல் நவகீதன் 
 ஆலோசகர் சாகுல் பாயாக நிதிஷ் வீரா 
 நந்தகுமாராக உதய மகேஷ் 
 முருகனாக கார்த்திக் கண்ணன்
 அறிவின் நண்பனாக லிங்கேஷ்

செயற்கைக்கோள் உரிமைகள் 
படத்தின் செயற்கைக்கோள் உரிமையை  விஜய் தொலைக்காட்சி பெற்றது.

இசை 
இப்படத்திற்கான பின்னணி இசை மற்றும் பாடல் இசையை ஜிப்ரான் அமைத்தார்.

வரவேற்பு 
தி டைம்ஸ் ஆஃப் இந்தியாவைச் சேர்ந்த விமர்சகர் எம். சுகந்த், 5-க்கு 3.0 நட்சத்திரங்களை இப்படதிற்கு அளித்து எழுதினார் "விக்ரம் பிரபு அறிவு பாத்திரத்தின் உடல்மொழியை நன்கு வெளிபடுத்தி நடித்துள்ளார். எம். எசு. பாசுகர் பல ஆண்டுகளுக்கு முன்பு துறையில் கீழ்ப்படியாமை செயலுக்கான விலையைக் கொடுக்கும் ஒரு மூத்த காவலராக ஜொலிக்கிறார். மேலும் லால் அவரது கதாபாத்திரத்தை வெறுக்க வைக்கிறார். போஸ் வெங்கட், மதி என்ற நேர்மையான காவலராக, அமைப்பில் உள்ள குறைபாடுகளை அறிந்திருந்தும், பணியமர்த்தப்பட்டவர்களை நல்ல காவலர்களாக மாற்ற விரும்பும், ஒரு உணர்ச்சிகரமான நடிப்புடன் களமிறங்குகிறார். இவர்களின் நடிப்புகள் படத்தை ஒருங்கிணைத்து நம்மை படத்துடன் ஒன்ற வைக்கின்றன."

மேற்கோள்கள்

வெளி இணைப்புகள் 

2022 தமிழ்த் திரைப்படங்கள்
இந்தியத் தமிழ்த் திரைப்படங்கள்
அறிமுக இயக்குநர் திரைப்படங்கள்
விக்ரம் பிரபு நடித்த திரைப்படங்கள்
லிவிங்ஸ்டன் நடித்த திரைப்படங்கள்
எம். எசு. பாசுகர் நடித்த திரைப்படங்கள்
கொல்கத்தா கிறித்துமசு விழா

கொல்கத்தா கிறித்துமசு விழா (Kolkata Christmas Festival) என்பது, இந்தியாவில் கொல்கத்தாவின் பூங்கா சாலையில் ஆண்டுதோறும் திசம்பர் மாதத்தில் நடைபெறும் இந்தியாவின் மிகப்பெரிய அர்ப்பணிக்கப்பட்ட நத்தார் திருவிழாக்களில் ஒன்றாகும். தூய சவேரியார் கல்லூரியில் தொடங்கி ஜவகர்லால் நேரு சாலை வரை வண்ண மின் விளக்குகளால் கருப்பொருள் ஒன்றை மையப்படுத்தி அலங்கரிக்கப்படுகிறது. சமீபத்திய ஆண்டுகளில் இந்த அலங்கார வளைவுகள் மேலும் சிலதூரம் வரை நீட்டிக்கப்பட்டுள்ளது. பூங்கா தெருவில் உள்ள முல்லிக் சந்தை குறுக்கு வரையிலும் ஜவகர்லால் நேரு சாலையின் ஒரு பகுதியான கதீட்ரல் சாலையில் உள்ள செயின்ட் பால் கதீட்ரல் வரையிலும் அலங்கார வளைவுகள் தற்போது அமைக்கப்படுகின்றன. கொண்டாட்ட நிகழ்வுகள்  விளக்கு அலங்காரத்தின் மற்றொரு பகுதி காமாக் தெருவில் உள்ள வர்தன் சந்தை வரையும் நீட்டிக்கப்பட்டுள்ளது. இந்த கருப்பொருளினை மையப்படுத்திய அலங்கார விளக்குகள் அருகிலுள்ள நகரமான சந்தன்நகரைச் சேர்ந்த கைவினைஞர்களால் வடிவமைக்கப்படுகிறது.

பூங்கா சாலையில் உள்ள ஆலன் பூங்காவில் இசைக்குழுக்கள் மற்றும் பல்வேறு பாடகர் குழுக்கள் மேடையில் நிகழ்ச்சியினை நடத்துகின்றனர். சுமார் 500 பள்ளிக் குழந்தைகள் பங்கேற்கும் இரண்டு மணி நேரக் கிறித்துமசு அணிவகுப்பும் ஏற்பாடு செய்யப்படுகின்றது.

துவக்கம் 

கொல்கத்தா கிறித்துமசு விழா 2011ஆம் ஆண்டு மேற்கு வங்க அரசின் சுற்றுலாத் துறையால் கிறித்துவ சமூகத்துடன் இணைந்து தொடங்கப்பட்டது.    

இந்த விழா மேற்கு வங்க முதல்வர் மம்தா பானர்ஜியின் யோசனையின் கீழ் கொண்டாடப்பட்டது. மேற்கு வங்காள அரசு, கொல்கத்தா மாநகராட்சி, கொல்கத்தா காவல்துறை மற்றும் சில தனியார் அமைப்புகளின் கூட்டு முயற்சியின் விளைவாக இந்த திருவிழா கொண்டாடப்பட்டது.

திருவிழா 

2017ஆம் ஆண்டு கொல்கத்தா கிறித்துமசு விழா திசம்பரில் 22 முதல் 30 வரை நடைபெற்றது. இது ஆரம்பத்தில் கிறித்துப் பிறப்பு தினத்தைச் சார்ந்து கொண்டாடப்பட்டது. ஆனால் பின்னர் சில காலம் கூடுதலாக நீட்டிக்கப்பட்டது.

பூங்கா சாலையில் உள்ள ஆலன் பூங்காவில் திருவிழா நடத்தப்படுகிறது (அன்னை தெரசா சரனி என்று பெயர் மாற்றப்பட்டது). பூங்கா சாலையில் கிறித்துமசு மற்றும் புத்தாண்டு கொண்டாட்டங்களின் போது ஒரு வழிப்பாதையாக மாற்றப்படும். திருவிழாவின் போது நேரலை இசை நிகழ்ச்சிகள் நடைபெறும் மையமாக ஆலன் பூங்கா உள்ளது.

கலிம்போங்கிலிருந்து மருத்துவர் கிரகாம்சு கோம்சு பள்ளியின் பாடகர் குழு, கல்கத்தா இசைப் பள்ளி, பாடகர்கள் இசை நிகழ்ச்சிகளை நிகழ்த்தினர். உஷா உதூப், பேர்பூட், கிராசுவிண்ட்சு, ஒரியண்ட் எக்சுபிரசு போன்ற குழுக்கள் பல ஆண்டுகளாக நேரலை இசை நிகழ்ச்சிகளை நடத்தி வருகின்றன.

பூங்கா சாலை-கேமாக் சாலை சந்திப்பில் அமைந்துள்ள அன்னை தெரசா சிலைக்கு அருகில் பெரிய அளவிலான கிறித்துமசு மரம் வைக்கப்படும். பூங்கா சாலையில் கிறித்துமசு முதல்நாள், கிறித்துமசு நாள், புத்தாண்டு முதல்நாள் மற்றும் புத்தாண்டு தினங்களில், உல்லாசப் பயணிகள் சுதந்திரமாக நடக்கவும், ஒருவரையொருவர் சந்தித்து வாழ்த்துக் கூறவும் வகையில் சாலை 'நடைப் பயணத்திற்கு மட்டும்' பயன்படும் வகையில் போக்குவரத்திற்குத் தடைசெய்யப்படும்.

மேலும் பார்க்கவும் 

 கிறிஸ்துமஸ் மற்றும் விடுமுறை கால அணிவகுப்புகளின் பட்டியல்

மேற்கோள்கள் 

கொல்கத்தா
கிறித்துமசு
மதாரி பாசி

மதாரி பாசி இந்திய விவசாயிகளின் போராட்ட இயக்கமான ஏகா இயக்கத்தின் தலைவராக இருந்தவராவார்.

வரலாறு
இந்தியத் தேசிய காங்கிரசின் ஒரு கிளை இயக்கமான ஏகா இயக்கம்,ஒத்துழையாமை இயக்கம் மற்றும் கிலாபத் இயக்கத்துடன தொடர்புடையதாகும்.  ஆனால் நாடு தழுவிய ஒத்துழையாமை இயக்கத்தில் காங்கிரசு முனைப்பாக இருந்தபோது, ​​ஏணோ ஏகா இயக்கத்தையும் அதன் உறுப்பினர்களான விவசாயிகளையும் புறக்கணிக்க தொடங்கியது.இந்த சமயத்தில்தான் மதாரி பாசி, ஏகா இயக்கத்தில் ஈடுபட்ட விவசாயிகள் மற்றும் குத்தகைதார்களிடையே ஒரு வளர்ந்துவரும் தலைவராக அடிமட்ட அளவிலிருந்தே தன்னை நிலைநிறுத்திக் கொண்டார். இவர் மத மற்றும் சாதிய வேறுபாடுகளின்று அனைத்து விவசாயிகளையும் ஒருங்கிணைத்தார். 
இதன்மூலம் இவர் ஏகா இயக்கத்தை வன்முறைப் பாதையில் நடத்தி சென்று, சுற்றுவட்டாரத்தில் சமூக அடுக்குகளில் மேல் நிலையில் இருந்த நில உடமையளர்களாயிருந்த ஜமீன்தார்களையும், அவர்களின் ஏவாலாட்களாக கருதப்பட்ட கரிந்தாக்களையும், தாலுக்தார்களையும், தேகாதர்களையும் கடுமையாகத் தாக்கி, அவர்களது சொந்த வீடுகளிலேயே சிறைப்படுத்தினார். இதன்மூலம் குத்தகைதாரர்கள் மற்றும் விவசாயிகளுக்கு நில உரிமைகளையும் விநியோகிக்கத் தொடங்கினார். இதனால் இவரது பெயரும் இயக்கத்தின் பெயரும் இந்த பகுதிகளில் பெரும் அச்சத்துடன் பார்க்கப்பட்டது.
கிலாபத் இயக்கத்துடன் இணைந்து ஏகா இயக்க உறுப்பினர்கள் நடத்தும் வன்முறைச் செயல்பாடுகளைப் பற்றி கேள்விப்பட்ட, காந்தி
ஏகா இயக்கத்திலிருந்து தன்னைத் விடுவித்துக் கொண்டார். இதன்மூலம் காங்கிரசின் ஆதரவையும் இழந்த பிறகு, பிரித்தானிய காலனித்துவ அதிகாரிகளுக்கு ஏகா இயக்கத்தை அடக்குவது மிகவும் சுலபமாகிவிட்டது. பிரித்தானிய காலனித்துவ அதிகாரிகளின் ஒடுக்குமுறைக்குப் பிறகு
கிட்டத்தட்ட 1922ம் ஆண்டில் இவ்வியக்கம் முற்றிலுமாக ஒடுக்கப்பட்டது. இதனால் உத்தரப்பிரதேசத்தின் காடுகளுக்குள்ளே மறைந்து வாழத் தொடங்கிய மதாரி பாசி இவரது ஏகா இயக்கத்தைச் சார்ந்த  விவசாயிகளை இந்துஸ்தான் சோசலிஸ்ட் குடியரசுக் கட்சியுடன் இணைக்க முயற்சித்தார். இவரை உயிருடனோ இறந்த நிலையிலோ காட்டிக்கொடுத்தால் ரூ.1000 வரை சன்மானம் அளிக்க பிரிட்டீஷ் அதிகாரிகள் தயாராக இருந்தாலும் கடைசி வரை அவர்களிடம் சிக்காமல் தலைமறைவாக வாழ்ந்த மதாரி பாசி 1931ஆம் ஆண்டு மார்ச் 27 அல்லது 28 அன்று இயற்கையாகவே மரணமடைந்தார் என்று பொதுவாக நம்பப்படுகிறது.

மேற்கோள்கள்
உடன்பால்

உடன்பால் (Udanpaal) என்பது 2022 ஆம் ஆண்டு வெளிவந்த இந்திய தமிழ் நகைச்சுவை நாடகத் திரைப்படமாகும். இப்படத்தை கார்த்திக் சீனிவாசனால் இயக்கினார். இதில் லிங்கா , காயத்ரி, விவேக் பிரசன்னா ஆகியோர் முக்கிய வேடங்களில் நடித்தனர். இப்படம் 2022 திசம்பர் 30  அன்று ஆஹா தமிழில் வெளியிடப்பட்டது.

கதைச்சுருக்கம் 
இரு மகள்களையும், ஒரு மகளையும் கொண்ட ஒரு சாமானிய தந்தை உள்ளார். அவரது எதிர்பாராத மரணத்தைக் கொண்டு தங்கள் கடன் சிக்கல்களில் இருந்து மீள நினைக்கிறார்கள் பிள்ளைகள். உறவுகளின் மேன்மையானது பணம் கிடைக்கும்போது சட்டென கீழ்மையை சந்திக்கும் என்பதை அவல நகைச்சுவையாக கதை கூறுகிறது.

நடிகர்கள் 

 பரமாவாக லிங்கா 
 கண்மணியாக காயத்ரி
 முரளியாக விவேக் பிரசன்னா
 பிரேமாவாக அபர்னதி
 விநாயகமாக சார்லி
 பார்த்திபனாக தீனா
 விகானாக தர்சித் சந்தோஷ்
 மயில்சாமி

தயாரிப்பு 
படக் குழுவினர் முழு படத்தையும் ஒரே இடத்தில் ஒரே கட்டமாக படமாக்கினர். 2022 திசம்பர் தொடக்கத்தில், படத்தின் தயாரிப்பாளர்கள் இப்படத்தை திரையரங்கில் வெளியிடாமல் ஆஹா தமிழ் தளத்தில் வெளியிட முடிவு செய்ததாக அறிவித்தனர்.

வரவேற்பு 
திரைப்படம் 2022 திசம்பர் 30 அன்று ஆஹா தமிழ் தளத்தில் வெளியிடப்பட்டது. வெளியீட்டிற்கு முந்தைய வாரத்தில் விமர்சகர்களிடமிருந்து விமர்சனங்கள் வெளிவரத்துவங்கின. தி டைம்ஸ் ஆஃப் இந்தியாவைச் சேர்ந்த ஒரு விமர்சகர் எழுதினார், "இது போன்ற ஒரு நகைச்சுவையான, புதுமையான குடும்ப நாடகப் படத்தை அடிக்கடி பார்க்க கிடைப்பது அரிது". விமர்சகர் மணிகண்டன் கே.ஆர் எழுதிய விமர்சனத்தில், "இயக்குநர் கார்த்திக் சீனிவாசனின் உடன்பால் ஒரு விதிவிலக்காக சிறப்பாக உருவாக்கப்பட்ட அவல நகைச்சுவை நாடகப்படமாகும். இது நம்மை சிரிக்க வைக்கும் அதே வேளையில், ஒழுக்கம், நன்றியுணர்வு, அன்பு என்று வரும்போது தனிநபர்களின் தரம் மோசமடைவதைப் பற்றியும் சிந்திக்க வைக்கிறது". தி இந்து மற்றும் நக்கீரன் ஆகியவற்றின் விமர்சகர்களும் படத்திற்கு நேர்மறையான விமர்சனங்களை அளித்தனர்.

மேற்கோள்கள்

வெளி இணைப்புகள் 
 

2020 தமிழ்த் திரைப்படங்கள்
இந்தியத் தமிழ்த் திரைப்படங்கள்
சார்லி நடித்த திரைப்படங்கள்
சிபு வானூர்தி நிலையம்

சிபு வானூர்தி நிலையம் ; (ஆங்கிலம்: Sibu Airport; மலாய்: Lapangan Terbang Sibu) என்பது மலேசியா, சரவாக் மாநிலத்தில் சிபு நகருக்கு தென்கிழக்கில் அமைந்துள்ள ஒரு வானூர்தி நிலையம் ஆகும்.

இந்த வானூர்தி நிலையம், சரவாக் மாநிலத்தின் சிபு பிரிவு பகுதியில் வாழும் மக்களுக்கு உள்நாட்டுச் சேவைகளை வழங்கி வரும் வானூர்திச் சேவையை வழங்கும் நிலையமாக விளங்குகிறது.

2018-ஆம் ஆண்டில், இந்த வானூர்தி நிலையத்திற்கு வருகை புரிந்தவர்களின் எண்ணிக்கை 1,579,528. அதே வேளையில் 20,869 விமான இயக்கங்களும் நடைபெற்று உள்ளன. சிபு நகர மையத்தில் இருந்து சுமார் 25 கி.மீ. தொலைவில் தென் பகுதியில் இந்த வானூர்தி நிலையம் அமைந்துள்ளது.

பொது

இந்த வானூர்தி நிலையம் மலேசியாவில் 11-ஆவது விறுவிறுப்பான வானூர்தி நிலையமாகவும்; சரவாக்கில் மூன்றாவது விறுவிறுப்பான வானூர்தி நிலையமாகவும் விளங்குகிறது.

ஏப்ரல் 2009-இல், சிபு வானூர்தி நிலையத்தின் முனையத் தளத்தை (Terminal Building) மேம்படுத்துவதற்காக RM 150 மில்லியன் வழங்கப்பட்டது. மேம்படுத்தப்பட்ட முனையம் 31 ஜூலை 2012-இல் அதன் செயல்பாட்டைத் தொடங்கியது.

சரவாக் கூச்சிங் பன்னாட்டு வானூர்தி நிலையம் மற்றும் மிரி வானூர்தி நிலையம் ஆகியவற்றுக்குப் பிறகு, சிபு வானூர்தி நிலையம் மூன்றாவது பெரிய வானூர்தி நிலையமாகும். மொத்த விமான நிலைய முனையத் தளத்தின் பரப்பளவு 15,240 சதுர.மீ. ஆகும்.

வரலாறு

சிபுவில் முதல் வானூர்தி நிலையம், தெக்கு (Teku) நகரில் இரண்டாம் உலகப் போரின் போது சப்பானியர்களால் ஒரு சாதாரண வானூர்தி நிலையமாக கட்டப்பட்டது. இருப்பினும், வானூர்தி ஓடுதளம் நேச நாட்டுப் படைகளால் கடுமையாகக் குண்டுகள் வீசப்பட்டுத் தாக்கப்பட்டது. வானூர்தி நிலையத்தின் புனரமைப்புப் பணிகள் 1951-இல் தொடங்கின.

தொடக்கத்தில், ஓடுபாதை 3,600 அடி நீளம்; 150 அடி அகலத்தில் கட்டப்பட்டது. முதல் வானூர்தி 1952 மே 21-ஆம் தேதி இந்த வானூர்தி நிலையத்தில் தரையிறங்கியது. 1 ஜூலை 1952 சூலை 21-ஆம் தேதி வழக்கமான சேவைகளுக்காகத் திறக்கப்பட்டது.

முதல் சேவை

மலேசியா எயர்லைன்சு (Malayan Airways) நிறுவனம், ஒவ்வொரு செவ்வாய்க் கிழமையும் சிங்கப்பூரிலிருந்து கூச்சிங், சிபு, லபுவான் ஆகிய இடங்களுக்கு தன் வானூர்திகளைப் போக்குவரத்துச் சேவையில் ஈடுபடுத்தியது. 1959-இல் ஓடுபாதை 4,500 அடிக்கு 150 அடியாக நீட்டிக்கப்பட்டது.[5]

புதிய வானூர்தி நிலையத்தின் செயல்பாடு அதிகாரப்பூர்வமாக 1 ஜூன் 1994-இல் தொடங்கியது. அப்போது அந்த வானூர்தி நிலையம் சிபு நகரத்திலிருந்து 23 கி.மீ. தொலைவில் அமைந்து இருந்தது. 31 மே 1994-இல், நான்கு மலேசியா எயர்லைன்சு வானூர்திகள் முதன் முதலாகத் தரையிறங்கின.

காட்சியகம்

வானூர்திச் சேவைகள்

சரக்குச் சேவை

போக்குவரத்து புள்ளிவிவரங்கள்

புள்ளிவிவரங்கள்

மேற்கோள்கள்

வெளி இணைப்புகள்

மேலும் காண்க
 சிபு
 மலேசிய வானவூர்தி நிலையங்கள் நிறுவனம்
 மலேசிய வானூர்தி நிறுவனங்கள்

சரவாக்
மலேசிய வானூர்தி நிலையங்கள்
பிரியங்கா சிங்

பிரியங்கா சிங் ஓர் இந்திய திரைப்பட பின்னணி  பாடகி ஆவார். பெரும்பாலும் போஜ்புரி மற்றும் இந்தித் திரைப்படங்களில் பாடியுள்ளார். மஹா என்னும் தொலைக்காட்சி நடத்திய சர் சங்ரம் – பகுதி 1 எனும் இசை நிகழ்ச்சி மூலம் இசையுலகிற்கு அறிமுகம் ஆனார்.
பிரியங்கா சிங் இதுவரை 2000த்திற்கும் மேற்பட்ட பாடல்களை போஜ்புரி, இந்தி உள்ளிட்ட மொழிகளில் பாடியுள்ளார்.

ஆரம்ப கால வாழ்க்கை
பிரியங்கா சிங் தனது 19ம் வயதில் தொலைக்காட்சி இசை நிகழ்ச்சியில் அறிமுகம் ஆவதற்கு முன்பே பல்வேறு இசை விருதுகளை வென்றுள்ளார்.

இசைப்பணி
இவர் பிரியங்கா சிங் எனும் பெயரில் தனது அதிகாரப்பூர்வ வலையொளி தளத்தை ஆரம்பித்துள்ளார். 
2016ல் நடிகர் மற்றும் பாடகரான பவன் கல்யாணுடன் இணைந்து சல்கதா ஹம்ரோ ஜவானியா யே ராஜா
எனும் பாடலைப் பாடியுள்ளார்.

பிரியங்கா சிங் பாலிவுட்டிலும் பல இசையமைப்பாளர்களுடன் இணைந்து பணியாற்றியுள்ளார்.

அங்கீகாரம்
2019மற்றும் 2020ம் ஆண்டுகளில் சத்தீஸ்கரில் நடைபெறும் மெயின்பாட் மஹோத்சவ் நிகழ்வில் பாடியுள்ளார்.

மேற்கோள்கள்

வாழும் நபர்கள்
இசைக் கலைஞர்கள்
பாடகர்கள்
டாட்டா கிளிக்

டாட்டா கிளிக் (Tata CLiQ) என்பது இந்தியாவின் மும்பையில் உள்ள ஓர் இந்திய இணைய வணிக நிறுவனமாகும். இது டாட்டா குழுமத்தின் டாட்டா யுனிஸ்டோர் லிமிடெட் நிறுவனத்திற்குச் சொந்தமானது. டாட்டா கிளிக் ஒய்யாரப் பொருட்கள், பாதணிகள் மற்றும் துணைப்பொருட்கள் போன்ற பொருட்களின் வணிகத்தில் ஈடுபடுகிறது/ டாட்டா குழுமத்தின் இணைய வணிகத் தளமான டாட்டா கிளிக் ஆனது ஒரு முனைமம மற்றும் ஆடம்பர ஒய்யார மற்றும் வாழ்முறை பொருட்களுக்கான, டாட்டா கிளிக் ஆடம்பரம் எனும் சேவையினை வழங்குகிறது. இதன் மூலம் பலவகையான ஆண்கள் மற்றும் பெண்களுக்கான பரந்த அளவிலான ஆடைகள் மற்றும் ஆபரணங்களை அறிமுகப்படுத்தியுள்ளது.

வரலாறு 
டாட்டா கிளிக் 27 மே 2016 அன்று தொடங்கப்பட்டது. இது பன்னாட்டு ஆடம்பர தரப் பொருட்களை விற்க ஜெனிசிஸ் லக்ஸரி பேஷனுடன் இணைந்தது. மேலும் எண்ணிம சந்தைக்காக அடோபி சிஸ்டமுடன் சேர்ந்தது. டாட்டா கிளிக் திசம்பர் 2016-ல் டாட்டா கிளிக் லக்சுரி, எனும் ஆடம்பர அலங்கார மற்றும் வாழ்க்கை முறை பொருட்களுக்கான சேவையினை அறிமுகப்படுத்தியது. 2022ஆம் ஆண்டின் நடுப்பகுதியில், டாட்டா கிளிக் இதன் நுகர்வோர் மின்னணு வணிகத்திலிருந்து வெளியேறியது. இந்த பிரிவு டாட்டாவின் முதன்மை நுகர்வோர் மின்னணு சில்லறை விற்பனைச் சங்கிலியான குரோமாவுடன் ஒருங்கிணைக்கப்பட்டது.

வியாபார மாதிரி 
டாட்டா கிளிக் ஆம்னி-அலை சந்தை மாதிரியைக் கொண்டுள்ளது.

டாட்டா கிளிக் என்பது டாட்டா குழுமத்தின் முதன்மையான எண்ணிம வர்த்தக முயற்சியாகும். இது இந்தியாவைத் தலைமையிடமாகக் கொண்ட உலகளாவிய கூட்டு நிறுவனமாகும். இதன் ஆண்டு வருமானம் சுமார் US$100 பில்லியன் ஆகும்.

மேலும் பார்க்கவும் 

 வலைவழிக் கொள்முதல்

மேற்கோள்கள்

வெளி இணைப்புகள் 
 அதிகாரப்பூர்வ இணையதளம்

இந்திய வகைக்குறிகள்
மும்பையைத் தளமாக கொண்ட நிறுவனங்கள்
டாட்டா குழுமம்
பிரதமரின் யோகா விருதுகள்

பிரதமரின் யோகா விருதுகள் (PM Yoga Awards), யோகா ஊக்குவிப்பு மற்றும் மேம்பாட்டிற்கான சிறந்த பங்களிப்பிற்கான பிரதமரின் விருதுகள் என அதிகாரப்பூர்வமாகப் பெயரிடப்பட்டது. இந்த விருது யோகாவினை ஊக்கப்படுத்தி மேம்பாடு அடையப் பங்களிப்போரினை அங்கீகரிப்பதற்காக இந்தியப் பிரதமரால் வழங்கப்படும் வருடாந்திர விருதுகள் இந்த விருதானது 21 சூன் 2016 அன்று சண்டிகரில் இரண்டாவது பன்னாட்டு யோகா நாளின் போது பிரதமர் நரேந்திர மோதியால் முதன் முதலாக வழங்கப்பட்டது.

விருது 
இந்த விருதினை பெறும் தனிநபர்/நிறுவனம் கோப்பை, சான்றிதழ் மற்றும் தலா ₹ 2.5 மில்லியன் ரொக்கப் பரிசு ஆகியவற்றைப் பெறுவர். இது நான்கு பிரிவுகளின் கீழ் இந்த விருது வழங்கப்படுகிறது.

 தனிநபர் (தேசிய அளவில்)
 தனிநபர் (பன்னாட்டு அளவில்)
 அமைப்பு (தேசிய அளவில்)
 அமைப்பு (பன்னாட்டு அளவில்)

விருது பெற்றவர்களின் பட்டியல்

தேர்வு முறை 
விருதுகளுக்கான வழிகாட்டுதல்களை ஆயுஷ் அமைச்சகம் உருவாக்கியுள்ளது. விருதுகளுக்கான பரிந்துரைகள் திறந்த விளம்பரம் மூலம் கோரப்படுகின்றன. பரிந்துரைகளை இரண்டு குழுக்கள் மதிப்பீடு செய்யும். முதல் குழு விண்ணப்பங்களைத் திறத் தணிக்கை செய்யும். இரண்டாவது குழு விருதாளர்களை தேர்வு செய்யும்.

மேலும் பார்க்கவும் 

 யோகா
 பன்னாட்டு யோகா நாள்

மேற்கோள்கள்

வெளி இணைப்புகள் 

 தாமர யோகா

இந்திய விருதுகள்
முக்கா வானூர்தி நிலையம்

முக்கா வானூர்தி நிலையம் ; (ஆங்கிலம்: Mukah Airport; மலாய்: Lapangan Terbang Mukah) என்பது மலேசியா, சரவாக், முக்கா நகரில் இருந்து 7 கி.மீ. தொலைவில் அமைந்துள்ள ஒரு வானூர்தி நிலையம் ஆகும்.

இந்த வானூர்தி நிலையம், சரவாக் மாநிலத்தின் முக்கா பிரிவு பகுதியில் வாழும் மக்களுக்கு வானூர்திச் சேவைகளை வழங்கும் நிலையமாக விளங்குகிறது.

வரலாறு

பழைய வானூர்தி நிலையம்
பழைய சிறு தொலைவு வானூர்தி நிலையம் (Short Take-Off and Landing - STOL) 1960-களில் திறக்கப்பட்டது அப்போது அந்த நிலையம் ஒரே நேரத்தில் 67 பயணிகளை மட்டுமே கையாள முடிந்தது.  அதன் ஓடுபாதை 1,097 மீட்டர் நீளம் கொண்டு இருந்தது. 2020-இல், 29,011 பயணிகளையும் 3,150 விமான இயக்கங்களையும் கையாண்டது.

பழைய நிலையத்தில் அதன் கடைசி நாளான 16 ஜூன் 2021-இல் மிரிக்கு மதியம் 1.20 மணிக்கு புறப்பட்ட வானூர்திச் சேவையுடன் அதன் இயக்கம் ஒரு முடிவுக்கு வந்தது.

புதிய வானூர்தி நிலையம்
ஏப்ரல் 2009-இல், மலேசிய மத்திய அரசாங்கம் முக்காவில் ஒரு புதிய வானூர்தி நிலைய கட்டுமானத்திற்கு RM 436 மில்லியன் ஒதுக்கியது. கட்டுமானப் பணிகள் 2017-ஆம் ஆண்டு சூலை மாதம் தொடக்கப்பட்டன.

2020-ஆம் ஆண்டு நிலவரப்படி, வானூர்தி நிலையத்தின் கட்டுமானச் செலவுத் தொகை RM 360 மில்லியன் என்று துணை சரவாக் முதல்வர் ஜேம்சு செமுட் மாசிங் (James Jemut Masing) அறிவித்தார். புதிய முக்கா வானூர்தி நிலையம் 17 ஜூன் 2021-ஆம் தேதி தன் செயல்பாட்டைத் தொடங்கியது.

360 மில்லியன் மலேசிய ரிங்கிட்

RM 360 மில்லியன் செலவிலான புதிய முக்கா வானூர்தி நிலையம் முக்கா நகரத்தில் இருந்து 7 கி.மீ. தொலைவில் 285 ஏக்கர் (115 எக்டர்) நிலப்பரப்பில் கட்டப்பட்டுள்ளது. புதிய வானூர்தி நிலையம்  கொண்ட வானூர்தி முனையக் கட்டடத்தைக் கொண்டது.

தவிர ஓடுபாதை, போக்குவரத்து கட்டுப்பாட்டுக் கோபுரம் (Air Traffic Control Tower), அலுவலகங்கள், முக்கிய நபர்கள் கட்டடம் (VIP Building), தீயணைப்பு நிலையம் மற்றும் பயணிகள் காத்திருக்கும் கூடம் போன்ற வசதிகளைக் கொண்டு உள்ளது.

இந்தப் புதிய முக்கா வானூர்தி நிலையத்தில் 100 வாகனங்கள் நிறுத்துமிடங்கள், 20 வாடகை வாகனங்கள் நிறுத்துமிடங்கள், 20 உந்துருளிகள் நிறுத்துமிடங்கள், மற்றும் 2 பேருந்துகள் நிறுத்துமிடங்கள் உள்ளன. புதிய வானூர்தி நிலையம் ஆண்டுக்கு 264,000 பயணிகள் வரை கையாளும். மற்றும் தேவைப்பட்டால் பெரிய விமானங்கள் இறங்குவதற்கான நவீனத் தொழில்நுடப வசதிகளும் பொருத்தப்பட்டு உள்ளன.

வானூர்திச் சேவைகள்

போக்குவரத்து புள்ளிவிவரங்கள்

மேற்கோள்கள்

வெளி இணைப்புகள்

மேலும் காண்க
 முக்கா
 சிறு தொலைவு வானூர்தி நிலையம்
 மலேசிய வானவூர்தி நிலையங்கள்

சரவாக்
மலேசிய வானூர்தி நிலையங்கள்
சரதோக் மாவட்டம்

சரதோக் மாவட்டம் (மலாய் மொழி: Daerah Saratok; ஆங்கிலம்: Saratok District; சீனம்: 砂拉卓县) என்பது மலேசியா, சரவாக் மாநிலத்தில்; பெத்தோங் பிரிவில் ஒரு மாவட்டமாகும். சரதோக் மாவட்டத்தின் மொத்தப் பரப்பளவு 1,586.9 சதுர கிலோமீட்டர்.

இந்த மாவட்டம் அதன் இபான் மக்களின் நீளவீடுகளுக்கு (Longhouses) பிரபலமானது. இங்குள்ள இபான் மக்கள், சரவாக் மாநிலத்தின் பூர்வீகப் பழங்குடியினர். இவர்களை கடல் தயாக்குகள் (Sea Dayaks) என்று அழைப்பதும் உண்டு.

பெத்தோங் பிரிவு மாவட்டங்கள்
பெத்தோங் பிரிவில் உள்ள மாவட்டங்கள்:
 
 பெத்தோங் மாவட்டம் (Betong District)
 சரதோக் மாவட்டம் (Saratok District)

அதன் அதிகார வரம்பிற்கு கீழ் மூன்று துணை மாவட்டங்கள் உள்ளன: 

 ரோபன் துணை மாவட்டம் (Roban Sub-district), 
 கபோங் துணை மாவட்டம் (Kabong Sub-district) 
 புடு துணை மாவட்டம் (Budu Sub-district).

பொது

சரதோக் மாவட்டத்தில் வாழும் மக்களில் பெரும்பான்மையோர் இபான் மக்கள். இவர்களில் பெரும்பாலோர் கிராமப்புறங்களில் நீளவீடுகளில் வாழ்கின்றனர். நெல், மிளகு மற்றும் ரப்பர் மரம் சீவுதல் இவர்களின் பொதுவான தொழில் வாழ்க்கை. 

இபான்களில் சிலர் செம்பனைத் தோட்டங்களில் (Palm Oil Plantations) வேலை செய்கிறார்கள்; அல்லது சொந்தமாக வேளாண்மையில் ஈடுபட்டு இருக்கிறார்கள். பொதுவாக, இந்த மாவட்டத்தில் உள்ள மலாய்ச் சமூகத்தினர் ஆறுகளுக்கு அருகில் தங்கி, மீன்பிடித்தல் மற்றும் அன்னாசி, கொக்கோ மற்றும் தென்னை நடவு செய்து வாழ்கின்றனர். சரதோக் நகரத்தில் உள்ள பெரும்பாலான கடைக்காரர்கள் சீனர்கள் ஆகும்.

இனக்குழுக்கள்

சரதோக் மாவட்டம் பாரம்பரியமாக இபான், மலாய் மக்கள் மற்றும் சீனர் மக்களின் தாயகமாக உள்ளது. பெரும்பாலான இபான் மக்கள் பெத்தோங் மாவட்டம் மற்றும் சரதோக் மாவட்டத்தின் கிராமப் புறங்களில் வாழ்கின்றனர். 

சீன மக்கள் பெத்தோங் மற்றும் சரதோக் போன்ற நகரப் பகுதிகளில் அதிக அளவில் உள்ளனர். பிற இனங்களான பிடாயூ, மெலனாவ் மற்றும் ஒராங் உலு ஆகியோர் பெத்தோங் பிரிவை சேர்ந்தவர்கள் அல்ல. 

இருப்பினும், சரவாக் முழுவதும் இருந்தும், அண்மைய காலங்களில் அதிகமானோர் பெத்தோங்; சரத்தோக் மாவட்டங்களுக்குள் குடியேறி வருகிறார்கள். வெளிநாட்டு தொழிலாளர்கள் அரிதாகவே காணப் படுகின்றனர். அவர்களில் பலர் செம்பனைத் தோட்டங்களில் வேலை செய்கின்றனர்.

சான்றுகள்

இவற்றையும் பார்க்க 
 சரதோக்
 சரதோக் மக்களவைத் தொகுதி

சரவாக்
சரவாக் மாவட்டங்கள்
தஞ்சை செல்வி

தஞ்சை செல்வி (Thanjai Selvi) இந்தியாவின் தமிழ்நாட்டைச் சேர்ந்த ஒரு பின்னணிப் பாடகராவார். தமிழ் நாட்டுப்புற பாடல்களால் இவர் பரவலாக அறியப்படுகிறார். ஈசன் திரைப்படத்தில் இடம்பெற்ற ஜில்லா விட்டு பாடல் மூலம் தஞ்சை செல்வி தனது திரையிசை பயணத்தைத் தொடங்கினார்.

இசைப்பதிவுகள் 
தஞ்சை செல்வி இதுவரை பாடிய பாடல்கள் கீழே தரப்பட்டுள்ளன.
ஈசன் திரைப்படத்தில் இடம்பெறும் ஜில்லா விட்டு பாடல் அந்தாண்டிற்கான சிறந்த நாட்டுப்புற பாடல் எனும் விஜய் தொலைக்காட்சி விருதினை வென்றது. மருதவேலு திரைப்படத்தில் இடம்பெறும் மருதாணி ஆகியவை இவரது பிரபலமான பாடல்களாகும்.

மேற்கோள்கள் 

வாழும் நபர்கள்
தமிழ்த் திரைப்படப் பின்னணிப் பாடகர்கள்
ஊர் பெயரால் அறியப்படும் மக்கள்
செபாவு மாவட்டம்

செபாவு மாவட்டம் (மலாய் மொழி: Daerah Sebauh; ஆங்கிலம்: Sebauh District; சீனம்: 民都鲁县) என்பது மலேசியா, சரவாக் மாநிலத்தில்; பிந்துலு பிரிவில் ஒரு மாவட்டமாகும். இதன் எல்லைகளாக மிரி மாவட்டம், பாராம் மாவட்டம், காப்பிட் பிரிவு, பெலாகா மாவட்டம் மற்றும் தாதாவு மாவட்டம் ஆகியவை உள்ளன.

செபாவு நகரம் (Sebauh Town), செபாவு மாவட்டத்தின் நிர்வாகம் மற்றும் பொருளாதார மையமாக விளங்குகிறது.

செபாவு மாவட்டம்; பிந்துலு நகரத்திற்கு வடகிழக்கே 50 கி.மீ. (31 மைல்); சிபு மாவட்டத்திற்கு வடகிழக்கே 216 கி.மீ. (134 மைல்); மிரி மாவட்டத்திற்கு தென்மேற்கே 200 கி.மீ. (120 மைல்) தொலைவில் அமைந்து உள்ளது.

இனக் குழுக்கள்

செபாவு மாவட்டம் இபான் மக்கள், சீனர், மெலனாவ், மலாய் மற்றும் ஒராங் உலு மக்களின் தாயகமாக விளங்குகிறது. பெரும்பாலான இபான்கள் செபாவு மாவட்டத்தின் கிராமப்புறங்களில், அதாவது பாண்டான், இலபாங், துபாவு மற்றும் காகசு ஆகிய கிராமங்களில் பரவி உள்ளனர்.

மெலனாவு மக்கள் அல்லது பிந்துலு மெலனாவு மக்கள் (Melanau Bintulu) செபாவு நகரம் மற்றும் செபாவு கிராமப்புற பகுதிகளில் மிகுதியாக உள்ளனர். செபாவு  மாவட்டத்தில் 13 கிராமங்கள் மற்றும் அரசாங்கத்தால் அங்கீகரிக்கப்பட்ட 291 நீளவீடுகள் உள்ளன.

மலாய் மக்கள்

மலாய் மக்களில் (Malay People) பலர் தொடக்கத்தில் செபாவு பகுதியைச் சேர்ந்தவர்கள் அல்ல. இருப்பினும், உள்ளூர் மக்களுடன் குறிப்பாக மெலனாவு மக்களுடன் (Melanau People) திருமணம் செய்து கொண்டது; மலாய் மக்களை செபாவுவில் உள்ள முக்கிய இனங்களில் ஒன்றாக ஆக்கியுள்ளது.

சீனர் மக்கள் செபாவு நகரில் அதிக அளவில் உள்ளனர். சிலர் கோலா கெபுலு (Kuala Kebulu) மற்றும் செலாலோங்கு (Jelalong) கிராமப் புறங்களில் வசிக்கின்றனர். கென்னியா (Kenyah), காயான் (Kayan), தாதாவு (Tatau), பெனான் (Penan) மற்றும் புனான் (Punan) போன்ற ஒராங் உலு (Orang Ulu) இனக்குழுவைச் சேர்ந்த மக்கள் செபாவு மாவட்டம் முழுவதும் பரவலாக உள்ளனர்.

வெளிநாட்டுத் தொழிலாளர்கள்

காட்டு மரங்கள் வெட்டுதல் மற்றும் காட்டு மரப் பொருள்கள் தொழில் காரணமாக வெளிநாட்டுத் தொழிலாளர்களின் எண்ணிக்கை அதிகரித்து வருகிறது. இதில் பெரும்பாலான வெளிநாட்டுத் தொழிலாளர்கள் இந்தோனேசியாவைச் சேர்ந்தவர்கள்.

சான்றுகள்

இவற்றையும் பார்க்க 
 பிந்துலு பிரிவு
 பிந்துலு மாவட்டம்
 தாதாவு  மாவட்டம்

சரவாக்
சரவாக் மாவட்டங்கள்
சேனை முதலியார்

விசுவக்சேனர் (Vishvaksena) என்பவர் இந்து தெய்வமான திருமாலின் இராணுவத் தளபதியாவார். இவர் தமிழில் சேனை முதலியார் என்று அழைக்கப்படுகிறார். எந்த ஒரு வைணவ சடங்குகள் நடக்கும் முன் சேனை முதலியார் வைணவர்களால் வணங்கப்படுகிறார். முக்கியமான பாஞ்சராத்திரம், வைகானசம் ஆகம கோயில்களில் இவர் இருப்பார். வைணவ கோவில் திருவிழாக்களில் நடக்கும் முன் வணங்கப்படுகிறார்.

சேனை முதலியாரின் தோற்றம்
விஷ்வக்ஸேனரைப் பற்றி பஞ்சராத்திர ஆகமத்தில் உள்ள லட்சுமி தந்திரம் கூறுகிறது சேனை முதலியார் நான்கு கைகளுடன் பாஞ்சசன்யம், தாமரையை பிடித்துக் கொண்டு இருப்பார். மற்றொரு இருக் கைகளில், இவர் ஒரு வாள், ஒரு தடியை ஏந்திக் கொண்டு இருப்பதாக கூறப்படுகிறது. மஞ்சளாடை அணிந்து இருப்பார் மற்றும் கண்கள் பளபளப்பாக இருக்கும், தாடி மற்றும் புருவம், நான்கு பற்கள். சேனை முதலியார் திருமாலின் அனைத்து ஆயுதங்கள் ஏந்தி கொண்டு இருப்பார், ஶ்ரீவஸ்தா போன்ற திருமாலின் சின்னங்களும் உட்படும். திருப்பதி ஏழுமலையான் கோயிலில் சேனை முதலியார் நான்கு கைகளுடன் மேல் இரண்டு கைகளில் சுதர்சன சக்கரமும் பாஞ்சசன்யமும் ஏந்தி கொண்டு உள்ளார், கீழ் இரண்டு கைகளில் கதையை ஏந்தி கொண்டு அவ்கானா ஹஸ்தத்தில் காட்சியளிக்கிறார்.

புராணம் 

சேனை முதலியார் வர்ணனின் மகனாவார். சேனை முதலியார் திருமாலின் படைகளின் தளபதி பட்டத்தை பெறுவதற்காக திருப்பதி ஏழுமலையான் இடம் வேண்டினார் என்று ஒரு புராணம் கூறுகிறது.

கூர்மம் புராணத்தின் படி, சிவன் பிட்சாடனர் வடிவத்தில்வைகுந்தத்திற்கு வருகை தந்தார், வைகுந்த வாயில் காவலரான சேனை முதலியார், சிவனை அடையாளம் காணாமல் அவரை உள்ளே செல்ல அனுமதிக்கவில்லை பிட்சாடனர் ரூபத்தில் இருந்த சிவன் தனது பயங்கரமான வடிவத்தை எடுத்து விஷ்வக்ஸேனருடன் போர் புரிந்தார். இருப்பினும், காலவேகத்தை விஷ்வக்சேனன் தோற்கடித்தான். சேனை முதலியார் பைரவரை நோக்கிச் சென்றதால், பைரவரே தனது திருசூலத்தை எடுத்து விஷ்வக்சேனரைக் கொன்று அவரது சடலத்தை அதன் மீது ஏற்றினார். பைரவரின் இந்த வடிவம் கண்கலமூர்த்தி என்று அழைக்கப்படுகிறது.

மேற்கோள்கள்

இந்துக் கடவுள்கள்
 வைணவம்
காணாமல் போகும் மகளிருக்கான விசாரணை ஆணையம்

காணாமல் போன பெண்கள் விசாரணை ஆணையம் (Missing Women Commission of Inquiry) என்பது பிரிட்டிசு கொலம்பியாவில் துணைநிலை ஆளுநரால் செப்டம்பர் 27, 2010 அன்று, காணாமல் போன மற்றும் கொலை செய்யப்பட்ட பெண்களின் புகார்களுக்கு சட்ட அமலாக்கத்தின் பதிலை மதிப்பீடு செய்ய உத்தரவிட்டது. ஆணையம் தனது விசாரணையை டிசம்பர் 2012 இல் முடித்து, மாகாண அரசு மற்றும் தொடர்புடைய சட்ட அமலாக்கத்திற்கு 63 பரிந்துரைகளை கோடிட்டுக் காட்டியது.  விசாரணை அமைப்பு பல்வேறு பொது சமூகக் குழுக்கள் மற்றும் பழங்குடியின சமூகங்களிடமிருந்து விமர்சனங்களைப் பெற்றது. அதன் விசாரணை அமைப்பு மற்றும் அதன் பரிந்துரைகளை நிறைவேற்ற விசாரணையின் பின்னர் அரசாங்க நடவடிக்கை இல்லாதது.

வரலாறு 
திசம்பர் 9, 2007 அன்று, போர்ட் கோக்விட்லாமில் பன்றி வளர்த்து வந்த இராபர்ட் பிக்டன் என்பவன்  ஆறு பெண்களின் மரணத்தில் தண்டனை பெற்றான். வான்கூவரின் டவுன்டவுன் ஈஸ்ட்ஸைச் சேர்ன் மீது குற்றம் சாட்டப்பட்டது. இருப்பினும், இந்த குற்றச்சாட்டுகள் 2010 இல் அரசால் நிறுத்தப்பட்டது. திசம்பர் 2007 இல், அவனுக்கு ஆயுள் தண்டனை விதிக்கப்பட்டது, 25 ஆண்டுகள் பிணையில் வர வாய்ப்பில்லை. கனடிய சட்டத்தின் கீழ் கொலைக்கு கிடைத்த மிக நீண்ட தண்டனை இதுவாகும்.

பிக்டன் கைது செய்யப்பட்டதைத் தொடர்ந்து, மார்ச் 1997 இல் பாலியல் தொழிலாளியின் கொலை முயற்சி குற்றச்சாட்டுக்கு அதிக கவனம் செலுத்தப்பட்டது. பண்ணையில் ஏற்பட்ட தகராறில் பிக்டன் அவளை பலமுறை கத்தியால் குத்தியதாகக் கூறப்பட்டது. பாதிக்கப்பட்ட பெண், பிக்டன் தன்னை கைவிலங்கிட்டதாகவும், ஆனால் பல காயங்களை ஏற்படுத்தி  ஆயுதத்தால் குத்திவிட்டு தப்பிச் சென்றதாகவும் காவல்துறைக்கு தகவல் கொடுத்தார். சனவரி 1998 இல் குற்றச்சாட்டு தள்ளுபடி செய்யப்பட்டது. பிக்டனுக்கு எதிரான 1997 குற்றச்சாட்டுகள் ஏன் நிறுத்தப்பட்டன என்பதை மதிப்பிடுவது ஆணையத்தின் ஆணையில் அடங்கும்.

சான்றுகள்

வெளி இணைப்புகள் 
 Missing Women Commission of Inquiry
  
 CTV.ca  B.C. missing women investigation cost $70M
 RCMP Media Relations Website
 

குற்றப் புலனாய்வு
காணாமல் போனவர்கள்
தெலாங் ஊசான் மாவட்டம்

தெலாங்கு ஊசான் மாவட்டம் (மலாய் மொழி: Daerah Telang Usan; ஆங்கிலம்: Telang Usan District) என்பது மலேசியா, சரவாக் மாநிலத்தில்; சிபு பிரிவில்; ஒரு மாவட்டமாகும். இந்த மாவட்டத்தின் நிர்வாகத் தலைமையிடம் தெலாங்கு ஊசான் நகரம்.

இந்த மாவட்டம் பாராம் ஆற்றின் (Baram River) கரையில், ஆற்றின் முகப்பில் இருந்து 100 கி.மீ. உட்பாகத்தில் உள்ளது. தெலாங்கு ஊசான் மாவட்டத்திற்கு பெலாகா மாவட்டம், முலு மாவட்டம், மருடி மாவட்டம் ஆகிய மாவட்டங்கள் எல்லைகளாக உள்ளன.

இனக்குழுக்கள்

தெலாங்கு ஊசான் மாவட்டம் கென்னியா, காயான், பெனான் எனும் ஒராங் உலு மக்களின் தாயகமாக விளங்குகிறது. பெரும்பாலான கென்னியா மக்கள், தெலாங்கு ஊசான் மாவட்டத்தின் கிராமப் புறங்களில் பரவி உள்ளனர்.

சமூக பொருளாதார நடவடிக்கைகள்

1970-களின் நடுப்பகுதியில் லோங் லாமா (Long Lama) பகுதியில் காட்டு மரங்களை வெட்டும் நடவடிக்கைகள் தொடங்கின. தெலாங்கு ஊசான் மாவட்டத்தில் இருந்தவர்களுக்கு வேலை வாய்ப்புகள் கிடைத்தன. அந்த நடவடிக்கைகள் வருமானத்தையும் உருவாக்கித் தந்தன. 

இப்போது அந்த மரம் வெட்டும் செயல்பாடு குறைந்து, செம்பனைத் தோட்டத் திட்டங்களுக்கு (Projek Perladangan Kelapa Sawit) மாற்றப்பட்டு உள்ளது.

மேற்கோள்கள்

இவற்றையும் பார்க்க 

 மிரி பிரிவு
 மிரி மாவட்டம்
 மருடி மாவட்டம்

வெளி இணைப்புகள்

சரவாக்
சரவாக் மாவட்டங்கள்